Honkaharjun osastot lopettavat toimintansa vuoden viimeisenä päivänä

Honkaharjun osastotoiminta päättyy vuoden viimeisenä päivänä aamuvuoroon. Käytännössä osasto 2 on jo tyhjä, sillä viimeiset potilaat siirrettiin osastolle 3 viime viikon lopulla.

Osastoilla on ollut yhteensä 52 potilaspaikkaa, joista enää 26 on käytössä. Osa potilaista on jo saanut palveluasumisen päätöksen ja he tulevat sijoittumaan asumisyksiköihin. Osa potilaista on kotiutumassa ennen vuodenvaihdetta ja loput sijoittuvat jatkohoitopaikoille eri puolille maakuntaa.

-Sijoittumisratkaisuja tehdään parhaillaan. Periaate on, että jokaiselle löytyy hänen tarvitsemansa hyvä paikka. Osastolle ei kukaan voi jäädä odottamaan vuodenvaihteen yli eli tässäkin tapauksessa tarjottu paikka tulee ottaa vastaan, palvelupäällikkö Riina Tarvainen toteaa.

Myös henkilökunnan osalta Honkaharjun osastojen sulkeminen päättää palan historiaa. Työpaikka vaihtuu keskussairaalaan 16 henkilöllä. Yhteensä 27 tehtävää päättyy irtisanomiseen, eläköitymiseen tai tehtävien täyttämättä jättämiseen syksyllä käydyn yt-neuvottelun tuloksena.

Jatkossa tarvittavat perusterveydenhuollon potilaspaikat voidaan keskittää keskussairaalaan Lappeenrantaan, koska hoitoprosessien kehittämisellä on keskussairaalasta vapautunut tänä vuonna merkittävä määrä potilaspaikkoja. Osastojen lakkauttamisesta käytiin yt-neuvottelut syksyllä.

Lisätietoja:

Palvelupäällikkö Riina Tarvainen, Riina.Tarvainen@ekhva.fi, 040 3546275